በኮሮና ሥጋት የቂሊንጦ ማረሚያ ቤት እስረኞች ለጠቅላይ ሚኒስትሩና ለሚመለከታቸው ተቋማት አቤቱታ አቀረቡ
የኮሮና ቫይረስ ወረርሽኝ ሥጋት ያሳደረባቸው በፌዴራል ማረሚያ ቤቶች በቂሊንጦ እስረኞች ማቆያ የሚገኙ ተጠርጣሪ እስረኞች፣ ለጠቅላይ ሚኒስትር ዓብይ አህመድ (ዶ/ር) እና ለሚመለከታቸው በርካታ የመንግሥት ተቋማት አቤቱታቸውን አቀረቡ፡፡‹‹ይህ የቂሊንጦ ተጠርጣሪዎች የጋራ ድምፅና አቤቱታ ነው›› በሚል ርዕስ በዋናነት ለጠቅላይ ሚኒስትሩ ሆኖ ለፕሬዚዳንቷ፣ ለጠቅላይ ዓቃቤ ሕግ፣ ለማረሚያ ቤቶች ዋና አስተዳደር፣ ለቀይ መስቀል ቀይ ማኅበር፣ ለሃይማኖት ተቋማት የጋራ ጉባዔ፣ ለሰብዓዊ መብቶች ኮሚሽን፣ ለዲፕሎማቶችና ለጤና ሚኒስቴር በግልባጭ እንዲደርስ በተደረገው አቤቱታ፣ ከኮሮና ቫይረስ ወረርሽኝ ጋር በተያያዘ ያሉበት ሁኔታ አሳሳቢ መሆኑን ሁሉም አካላት እንዲያውቁላቸው ተማፅነዋል፡፡እስረኞቹ በደብዳቤያቸው መንግሥት ዜጎች እንዲታሰሩ የሚያደርገው በእስር ጊዜያቸው ባጠፉት ጥፋት ወይም በተጠረጠሩበት ጉዳይ ተፀፅተው ትምህርት በመውሰድ እንዲታረሙና በቀሪ ሕይወታቸው እንደ ማንኛውም ወገናቸው አምራች ዜጎች በመሆን አገራቸውን፣ ወገናቸውንና ራሳቸውን በመጥቀም ሰላማዊ ዜጎች ሆነው እንዲቀጥሉ ለማድረግ ነው ብለዋል፡፡ተጠርጣሪዎች በሚታሰሩበት ወቅት አንድ የሕግ ታራሚ ማግኘት የሚገባውን የሰብዓዊ መብት ጥበቃ ተደርጎላቸው እንዲቆይ ማድረግ የመንግሥት ፅኑ ፍላጎት መሆን አለበት እንጂ አስሮ ማሰቃየት፣ በሕመምና በበሽታ የመግደል ፍላጎት እንደሌለው እምነታቸው መሆኑን ገልጸዋል፡፡ ምንም እንኳን መንግሥት በጠረጠራቸው የወንጀል ድርጊቶች አስሮና ክስ መሥርቶ በማቆያ ሥፍራ ሆነው ክርክር እያደረጉ ቢሆንም፣ አሁን የዓለምን ሕዝብ ጭምር ከፍተኛ የሆነ ሥጋት ውስጥ የከተተው ኮሮና ቫይረስ ወረርሽኝ ኢትዮጵያም ውስጥ በመከሰቱ ጉዳቱ በተለይ በእስር ቤቶች ውስጥ የከፋ እንደሚሆን በመገንዘባቸው፣ በከፍተኛ ጭንቀት ውስጥ መሆናቸውን አስረድተዋል፡፡ማንኛውም ዓይነት ወረርሽኝ በሚከሰትበት ጊዜ አስደንጋጭ ቢሆንም ለወረርሽኝ ተጋላጭ ከሚባሉት ቦታዎች ማረሚያ ቤቶች በመሆናቸው የኮሮና ቫይረስ ወረርሽኝ መሆኑን የዓለም ጤና ድርጅት ካወጀ በኋላ ከኢትዮጵያ በተሻለ ሀብት፣ የተሻለ የማሰሪያ ቦታ ያላቸው የዓለም አገሮች፣ መጀመርያ የወሰዱት ዕርምጃ እስረኞችን መልቀቅ መሆኑን ጠቁመዋል፡፡ የፌዴራል ጠቅላይ ዓቃቤ ሕግም ተመሳሳይ ዕርምጃ የወሰደ ቢሆንም፣ ‹‹በይቅርታና በምሕረት›› በማለት ከእስር እንዲፈቱ ያደረገው ግን የእስር ጊዜያቸውን ጨርሰው ሊወጡ ቀናትና ወራት የቀሯቸውንና ሕፃናት የያዙ ሴቶችን ብቻ መሆኑንም አክለዋል፡፡ነገር ግን የዋስትና መብት ተከልክለውና ዋስ የማቅረብ አቅም አጥተው በማረሚያ ቤት የሚገኙ የቀጠሮ እስረኞች (ውሳኔ ያላገኙና ጉዳያቸው በፍርድ ቤት በመታየት ላይ የሚገኙ) መታለፋቸው በሕገ መንግሥቱ አንቀጽ (25) ከተደነገገው ጋር ከመጣረሱም በተጨማሪ፣ ወረርሽኙ የሚያስከትለውን ዕልቂት ግምት ውስጥ ያላስገባ ሆኖ ስለታያቸው ጠቅላይ ሚኒስትሩና የሚመለከታቸው አካላት ትኩረት ሰጥተው እንዲያዩላቸው ጠይቀዋል፡፡በወንጀል ተጠርጥረው በእስር ላይ በመሆን በመከራከር ላይ የሚገኙ እስረኞች ጥፋተኛ እስካልተባሉ ድረስ ነፃ ሆነው እንደሚገመቱ ጠቁመው፣ ተገቢ የሆነ ዋስትና የማስያዝ አቅም ያላቸው በዋስ፣ የሌላቸውና የተጠረጠሩበት የወንጀል ድርጊት ዝቅተኛ የሆነውንና አቅም የሌላቸውን መንግሥት ይቅርታ አድርጎላቸው እንዲፈቱ ጥያቄ አቅርበዋል፡፡ የኮሮና ቫይረስ በዓለምም ሆነ በኢትዮጵያ እያስከተለ ካለው ተጨባጭ አደጋና ሥጋት አንፃር ፍርድ ቤቶች ተከፍተው መደበኛ ሥራቸውን የሚጀምሩበት ጊዜ በቅርቡ የሚታሰብ እንዳልሆነ የገለጹት እስረኞቹ፣ በቅርቡ ከፀደቀውና ለአምስት ወራት እንደሚቆይ ከተደነገገው ከአስቸኳይ ጊዜ አዋጅ አንፃር እነሱ ላይ የሚደርሰው መንገላታትና የቫይረሱ ሥርጭት ሥጋት እያስፈራቸው መምጣቱን አክለዋል፡፡ ያልተፈረደባቸውን እስረኞች እንደተፈረደባቸው አስሮ ማስቀመጥ ሕገ መንግሥቱንና ዓለም አቀፍ ድንጋጌዎችን መጣስ መሆኑን ተናግረዋል፡፡ ምናልባትም ክርክሩ ቀጥሎ ቢሆን ኖሮ ነፃ ሊወጡ ይችሉ እንደነበር በማሰብና ከቤተሰቦቻቸውም ሆነ ከሕግ አማካሪዎቻቸው ጋር እንዳይገናኙ መደረጋቸው፣ እነሱ ስለቤተሰቦቻቸው፣ ቤተሰቦቻቸውም ስለእነሱ ሁኔታ አለማወቃቸው ለተጨማሪ ጭንቀትና ሐሳብ እንደዳረጋቸውም አስታውቀዋል፡፡ መንግሥት ስብሰባ ማካሄድ ከልክሎ፣ ትምህርት ቤቶችን ዘግቶ፣ በሃይማኖት ተቋማት ምዕመናን እንዳይገኙ እየተደረገ እያለ ታሳሪዎች የሚተኙበትና የሚውሉበት ሁኔታ እንዴት ግምት ውስጥ እንዳልገባ የሚመለከታቸው አካላት እንዲያስተውሉላቸው ጠይቀዋል፡፡ በቂሊንጦ የሚገኙ እስረኞች በሙሉ ተጠርጣሪ መሆናቸውን ጠቁመው፣ መንግሥት በበቂ ዋስትና ለቋቸው ጉዳያቸውን በውጭ ሆነው እንዲከታተሉ እንዲያደርግም ጠይቀዋል፡፡ የፖለቲካ እስረኞችን መንግሥት በምሕረት ወይም በይቅርታ እንደፈታቸው የተጠረጠሩበት የወንጀል ድርጊት ታይቶ ቀላል የሆነውን የታሰሩበት ጊዜ በቂ ሆኖ በነፃ ቢፈታቸው፣ የክልል እስረኞች ጉዳያቸው በክልላቸው ቤተሰቦቻቸው በሚገኙበት ቦታ ተዘዋውረው ቢታሰሩ፣ በሙስና ወንጀል የተከሰሱ የወንጀሉ ክብደትና ቅለት ታይቶ ይቅርታ ሊደረግላቸው የሚችሉትን በይቅርታ፣ በቂ ዋስትና የሚያስፈልጋቸውን በዋስ ሆነው በውጭ ጉዳያቸውን እንዲከታተሉ እንዲደረግላቸው ተጠርጣሪዎቹ አቤቱታ አቅርበዋል፡፡ መንግሥት ይህንን አቤቱታቸውን ተቀብሎና ነገሮቹን በሚገባ መርምሮ ዕርምጃ ካልወሰደ ውጤቱ ‹‹የዶሮ ፈንግል›› ዓይነት መሆኑ እንደማይቀር የማያጠራጥር እንደሆነ በመጠቆም፣ በኮሮና ቫይረስ ወረርሽኝ መጠቃታቸው የማይቀር እንደሆነ ሥጋታቸውን ገልጸዋል፡፡በቂሊንጦ እስረኛ ማቆያ ቤት ያሉ ተጠርጣሪ ተከሳሾች ያቀረቡትን አቤቱታ በሚመለከት ለጠቅላይ ዓቃቤ ሕግ ሪፖርተር ማብራሪያ ጠይቆ የድንበር ተሻጋሪ ወንጀሎች ዳይሬክቶሬት ዳይሬክተር አቶ ፈቃዱ ፀጋው፣ በኮሮና ቫይረስ ወረርሽኝ ምክንያት የተፈታ እስረኛ የለም ብለዋል፡፡ ሕፃናት ልጆች የነበሯቸውና የተከሰሱበትን የወንጀል ድርጊት ለማጠናቀቅ ጥቂት ጊዜ የቀራቸው በይቅርታና በምሕረት መፈታታቸውን ጠቁመው፣ የአስቸኳይ ጊዜ አዋጁ ለሁሉም ስለሆነ አንዱን ነጥሎ የሚያይበት ሌላውን የሚተውበት አሠራር እንደሌለ ተናግረዋል፡፡ ያም ሆነ ይህ ግን ለእሳቸው የደረሳቸው አቤቱታ እንደሌለ አስረድተዋል፡፡ የፌዴራል ጠቅላይ ዓቃቤ ሕግ የሕዝብ ግንኙነት ዳይሬክተር አቶ ዝናቡ ቱኑ ግን የእስረኞቹ አቤቱታ በተቋሙ የፌስ ቡክ አድራሻ ተልኮ እያዩት መሆኑን ተናግረዋል፡፡፡፡ 